Nuwe erfenisgebied vir Hessequa | Suid-Kaap Forum
Monday 01:24 - broken clouds
Nuwe erfenisgebied vir Hessequa
Blombosgrot by Blomboschfontein Natuurreservaat. Foto verskaf.
HESSEQUA NUUS - Nog 'n erfenisgebied is toegevoeg tot Hessequa se skatkis van argeologiese bronne.
Blomboschfontein Natuurreservaat is as 'n Provinsiale Erfenisterrein verklaar met die doel om die argeologiese waarde daarvan te beskerm. Dit sluit die strukture en ongemerkte grafte, natuureienskappe van kulturele betekenis, asook die argeologiese terreine in die reservaat in.
In gesprek met prof Christopher Henshilwood noem hy dat hy verheug is dat dié argeologiese hulpbronne eindelik beskerming ontvang het, veral nadat Blombosgrot in die verlede gevandaliseer is.
Die terreine het 'n belangrike argeologiese betekenis binne die konteks van navorsing wat gedoen is oor die Latere- en Middel Steentydperke en kusomgewings. Unieke voordele vir die ontleding van menslike gedrag van die verlede word gebied.
Blombosgrot is geleë langs die Blomboschfontein Natuurreservaat, wat geruime tyd gelede as 'n Provinsiale Erfenisterrein verklaar en deur Unesco as 'n wêrelderfenisterrein benoem is.
Blomboschfontein bevat 18 Latere Steentydperk, opelug en argeologiese terreine. Sewe van dié terreine is oop stasie skulphope waarvan ses hoër as 90m bo seevlak en op 'n kusgebergte geleë is. Vier terreine is in skuilings in die kuskranse suid van Blombosgrot geleë en dateer terug na 2 000 BP.
Die wye verskeidenheid soorte terreine, hul algemene hoë standaard van bewaring, hul in-situ-afsetsels en diversiteit van vullishoop-inhoud beklemtoon die belangrikheid en uniekheid van die gebied om verskillende aspekte van menslike gedrag aan hierdie gedeelte van die kus tydens die periode vanaf ongeveer 7 000 BP te bestudeer.
Kultuurvoorwerpe, veral klipwerktuie het reeds belangrike leidrade getoon in die navorsing van kultuurverandering en dit moontlik gemaak om vergelykings met uitgrawingspatrone van ander terreine in die Suid-Kaap te tref.